《送章表民秘书》
宋代·释契嵩

一日夫子来山陲，来言去别将何之。清尘旧尉亦皆至，鲜车轻佩光陆离。

入门顾我颜色好，林下把袂相追随。笑傲恣肆意气豪，举首不觉白日攲。

拂榻乃留岩宇宿，纸衾蒲席诚可嗤。不计丰约但适美，唯唯无语相拒违。

是时春和二月半，永夜耿耿轻寒微。高谈交发雅兴合，如瓶注泉争淋漓。

须臾促席命言志，直吐胸臆撝淳词。人心不同有如面，平生各自有所为。

表民卒然趋席端，曰吾有志人不知。末俗浅近乌足语，含哺未吐长嗟咨。

少从先生学经典，不探枝叶穷根基。帝王之道断可识，殷盘周诰无复疑。

古今事业贵适用，文意述作须有规。岂类童稚空琢刻，画饼不能疗朝饥。

十五孜孜事文字，磨砻笔砚精神罢。长篇大轴浩无数，慷慨但欲扶政治。

前年补吏来浙右，局务冗俗不可窥。倾怀欲效王霸略，骐骥捕鼠非宜宜。

钱唐大府多达官，品秩相较我最卑。孟轲独负浩然气，谁能敛袂长低眉。

丈夫所重以道进，青云万里须自驰。咄嗟顾我胡为者，甘以门荫为身资。

遂为谢病远引去，遽与簪组相差池。胶西董生苟可慕，下帷克苦穷书诗。

閒居落莫多感激，所感时政生瑕玼。贱臣抱节私自效，作书万字投丹墀。

天阍深岩在西北，引领一望云𩅰𩅰。德音毕竟不下报，漫陈肝胆空涕洟。

嗟嗟吾生时命谬，不遇当时甘佚遗。龙蛇之蛰尺蠖屈，万物不时须自怡。

我家田园在南国，亦有溪山名武夷。泉甘壤黑堪稼穑，归与老农事镃基。

余与感之闻此语，精神飞动惊支颐。深谋远虑不可测，沧溟无底天无涯。

阊阖门前无限客，摩肩踏足争前词。暖衣饱食恣气艳，几辈卓荦能如斯。

诗君更前与君语，何必轻沮烦孜孜。嘉谷冬收槿朝发，众物荣茂有疾迟。

不闻伊尹五干汤，尧舜之道方得施。贤杰轻身重天下，岂使汲汲营其私。

况当夷狄侮中国，蹂践二鄙翻地皮。将军诛讨苦未剋，百万师老劳旌旗。

凶年乐岁复间作，风雨霜雪犹不时。天子勤政不暇食，亦待才能相补裨。

庙堂之上有君子，聪明岂肯饶皋夔。执秉公道尊大匠，裁度杞梓宁参差。

爱君为人性疏达，不以其教交相訾。临风明月千里别，祝词岂惮倾肝脾。

俗人好毁寡乐善，嘉名清节慎莫亏。朝廷若问平津策，贤良第一非君谁。

作者简介：契嵩（一○○七～一○七二），字仲灵，自号潜子，欲姓李，藤州镡津（今广西藤县）人。七岁出家，十四受具足戒，十九游方天下。仁宗庆历间居钱塘，嘉祐六年（一○六一）入京，献所著《禅宗定祖图》、《传法正宗记》，诏付传法院，并赐号明教。神宗熙宁五年六月卒于杭州灵隐寺，年六十六。有《嘉祐集》、《治平集》凡百馀卷。今存《镡津文集》二十二卷，其中诗二卷。